CELEX: 32021R0095
Language: sk
Date: 2021-01-28 00:00:00
Title: Delegované nariadenie Komisie (EÚ) 2021/95 z 28. januára 2021, ktorým sa mení delegované nariadenie (EÚ) 2020/592 o dočasných výnimočných opatreniach, ktoré sa odchyľujú od určitých ustanovení nariadenia Európskeho parlamentu a Rady (EÚ) č. 1308/2013 a ktoré sú zamerané na riešenie narušenia trhu v sektore ovocia a zeleniny a sektore vinohradníctva a vinárstva v dôsledku pandémie COVID-19 a opatrení s ňou spojených

29.1.2021   
               
               
                  SK
               
               
                  Úradný vestník Európskej únie
               
               
                  L 31/198
               
            
         DELEGOVANÉ NARIADENIE KOMISIE (EÚ) 2021/95
         z 28. januára 2021,
         ktorým sa mení delegované nariadenie (EÚ) 2020/592 o dočasných výnimočných opatreniach, ktoré sa odchyľujú od určitých ustanovení nariadenia Európskeho parlamentu a Rady (EÚ) č. 1308/2013 a ktoré sú zamerané na riešenie narušenia trhu v sektore ovocia a zeleniny a sektore vinohradníctva a vinárstva v dôsledku pandémie COVID-19 a opatrení s ňou spojených
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 219 ods. 1 v spojení s článkom 228,
         keďže:
         
                     (1)
                  
                  
                     Delegovaným nariadením Komisie (EÚ) 2020/592 (2) sa zaviedli určité výnimky z existujúcich pravidiel okrem iného aj v sektore vinohradníctva a vinárstva, ktorých cieľom bolo poskytnúť hospodárskym subjektom pôsobiacim v tomto sektore určitú úľavu a pomôcť im zvládať dôsledky pandémie COVID-19. Napriek užitočnosti týchto opatrení sa však na trhu s vínom nepodarilo obnoviť rovnováhu medzi ponukou a dopytom a vzhľadom na prebiehajúcu pandémiu sa neočakáva, že by k tomu mohlo dôjsť v krátkodobom až strednodobom horizonte.
                  
               
                     (2)
                  
                  
                     Vo väčšine členských štátov a na celom svete sa okrem toho aj naďalej vykonávajú opatrenia prijaté na riešenie pandémie ochorenia COVID-19. K uvedeným opatreniam patria obmedzenia týkajúce sa veľkosti spoločenských podujatí a osláv a možností konzumovať jedlo a nápoje mimo domova. V niektorých oblastiach sa naďalej zavádzajú opatrenia na obmedzenie pohybu, v dôsledku ktorých sa rušia verejné podujatia a súkromné oslavy. Dominový efekt týchto obmedzení viedol k ďalšiemu poklesu spotreby vína v Únii a potvrdenému poklesu vývozu vína do tretích krajín. Okrem toho neistota v súvislosti s trvaním krízy, o ktorej sa predpokladá, že bude pravdepodobne trvať aj po skončení roku 2020, spôsobuje sektoru vinohradníctva a vinárstva Únie dlhodobé škody, keďže k oživeniu spotreby vína pravdepodobne nedôjde, čo bude znamenať stratu vývozných trhov. Táto kombinácia faktorov má významný negatívny vplyv na tvorbu cien na trhu s vínom v Únii. Zásoby, ktoré už boli na začiatku hospodárskeho roka 2019 – 2020 na rekordne vysokej úrovni, sa ešte zvýšili. V neposlednom rade situáciu ešte zhorší nadchádzajúca vysoko výnosná úroda z roku 2020, ktorá má podľa očakávania prekročiť objem úrody z roku 2019 približne o 10 miliónov hektolitrov vína.
                  
               
                     (3)
                  
                  
                     Vzhľadom na dlhé trvanie obmedzení, ktoré členské štáty zaviedli s cieľom riešiť pandémiu ochorenia COVID-19, a na potrebu zachovať tieto obmedzenia, sa preto ešte stupňuje vážne hospodárske narušenie hlavných odbytových trhov pre víno a následný negatívny vplyv na dopyt po víne.
                  
               
                     (4)
                  
                  
                     Vzhľadom na toto mimoriadne závažné narušenie trhu a akumuláciu zložitých okolností v sektore vinohradníctva a vinárstva, ktorá sa začala uložením cla na dovoz vín z Únie zo strany Spojených štátov v októbri 2019 a ktorá v súčasnosti pokračuje v dôsledku prebiehajúcich reštriktívnych opatrení prijatých v reakcii na celosvetovú pandémiu ochorenia COVID-19, hospodárske subjekty v sektore vinohradníctva a vinárstva Únie naďalej čelia mimoriadnym ťažkostiam. Ďalšia pomoc sektoru vinohradníctva a vinárstva je preto opodstatnená.
                  
               
                     (5)
                  
                  
                     V záujme zlepšenia finančnej situácie hospodárskych subjektov v sektore vinohradníctva a vinárstva Únie sa považuje za zásadne dôležité pokračovať vo vykonávaní opatrení zameraných na riešenie krízy a uplatňovať zvýšený maximálny príspevok Únie v súlade s delegovaným nariadením (EÚ) 2020/592. Tieto opatrenia sú mimoriadne dôležité najmä na to, aby sa z trhu Únie odstránili množstvá vína, ktoré inak negatívne ovplyvňujú trhové ceny, a aby sa znížením finančného príspevku, ktorým hospodárske subjekty prispievajú na svoju činnosť, zlepšil ich peňažný tok. Z vykonávania delegovaného nariadenia (EÚ) 2020/592, nedávno zmeneného delegovaným nariadením (EÚ) 2020/1275 (3), je zrejmé, že súčasná lehota stanovená v článku 10 delegovaného nariadenia (EÚ) 2020/592 na 15. októbra 2020 neumožňuje, aby členské štáty a hospodárske subjekty v sektore vinohradníctva a vinárstva účinne zaviedli všetky potrebné opatrenia. Najmä z dôvodu nestabilnej sanitárnej situácie a nepredvídateľného načasovania rôznych vnútroštátnych obmedzení, ktoré sa zavádzajú s cieľom dostať túto situáciu pod kontrolu, je pre členské štáty ťažké plánovať a zavádzať dodatočné opatrenia do svojich podporných programov v sektore vinohradníctva a vinárstva tak, aby hospodárske subjekty mohli do stanoveného termínu, ktorým je 15. október 2020, z týchto opatrení a zvýšeného financovania profitovať. Predĺženie tejto lehoty do 15. októbra 2021 by členským štátom umožnilo zaviesť niektoré opatrenia neskôr v sezóne a hospodárske subjekty by vďaka nemu získali ďalšie príležitosti požiadať o podporu. Také predĺženie by pomohlo nielen riešiť problém súčasného narušenia trhu, ale zároveň by pomohlo zabrániť ďalšiemu zhoršovaniu situácie, keďže sa očakáva, že pandémia ochorenia COVID-19 bude pokračovať aj po skončení roka 2020, a teda aj počas značnej časti rozpočtového roka 2021.
                  
               
                     (6)
                  
                  
                     Preto sa považuje za potrebné predĺžiť uplatňovanie opatrení stanovených v článkoch 2, 3 a 4 a v článkoch 5a až 9 delegovaného nariadenia (EÚ) 2020/592 do 15. októbra 2021.
                  
               
                     (7)
                  
                  
                     Delegované nariadenie (EÚ) 2020/592 by sa preto malo zodpovedajúcim spôsobom zmeniť.
                  
               
                     (8)
                  
                  
                     Z vážnych a naliehavých dôvodov, najmä vzhľadom na prebiehajúce narušenie trhu, jeho závažné účinky na sektor vinohradníctva a vinárstva Únie a jeho pokračovanie a pravdepodobné zhoršovanie, je nevyhnutné okamžite zakročiť a bezodkladne zabezpečiť ďalšie vykonávanie už uplatňovaných opatrení zameraných na zmiernenie uvedených negatívnych účinkov. Oneskorené prijatie bezodkladných krokov by predmetné narušenie trhu v sektore vinohradníctva a vinárstva mohlo ešte zhoršiť a nepriaznivo ovplyvniť výrobu a trhové podmienky v danom sektore. Vzhľadom na uvedené skutočnosti by sa toto nariadenie malo prijať v rámci postupu pre naliehavé prípady stanoveného v článku 228 nariadenia (EÚ) č. 1308/2013.
                  
               
                     (9)
                  
                  
                     Keďže je nevyhnutné prijať okamžité opatrenia s cieľom zabrániť narušeniu vykonávania opatrení zameraných na riešenie krízy v sektore vinohradníctva a vinárstva Únie a zabezpečiť hladký prechod medzi týmito dvoma rozpočtovými rokmi, by toto nariadenie malo nadobudnúť účinnosť dňom jeho uverejnenia v Úradnom vestníku Európskej únie a malo by sa uplatňovať so spätnou účinnosťou od 16. októbra 2020,
                  
               PRIJALA TOTO NARIADENIE:
         
            Článok 1
            Zmeny delegovaného nariadenia (EÚ) 2020/592
            Delegované nariadenie (EÚ) 2020/592 sa mení takto:
            
                        1.
                     
                     
                        Článok 2 sa nahrádza takto:
                        
                           „Článok 2
                           Výnimky z článku 43 nariadenia (EÚ) č. 1308/2013
                           Odchylne od článku 43 nariadenia (EÚ) č. 1308/2013 sa opatrenia stanovené v článkoch 3 a 4 tohto nariadenia počas rozpočtových rokov 2020 a 2021 smú financovať v rámci podporných programov v sektore vinohradníctva a vinárstva prostredníctvom preddavkových platieb alebo platieb.“;
                        
                     
                  
                        2.
                     
                     
                        V článku 7 sa odsek 1 nahrádza takto:
                        
                           „1.   Odchylne od článku 47 ods. 1 nariadenia (EÚ) č. 1308/2013 „zelený zber“ počas rokov 2020 a 2021 znamená úplné zničenie alebo odstránenie ešte nedozretých strapcov hrozna v celom poľnohospodárskom podniku alebo v jeho časti za predpokladu, že zelený zber sa vykonáva na celých pozemkoch.“;
                        
                     
                  
                        3.
                     
                     
                        Článok 10 sa nahrádza takto:
                        
                           „Článok 10
                           Uplatňovanie dočasne zvýšeného príspevku Únie
                           Článok 5a, článok 6, článok 7 ods. 2 a články 8 a 9 sa uplatňujú na operácie vybrané príslušnými orgánmi v členských štátoch odo dňa nadobudnutia účinnosti tohto nariadenia a najneskôr do 15. októbra 2021.“
                        
                     
                  
         
            Článok 2
            Nadobudnutie účinnosti a uplatňovanie
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 16. októbra 2020.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. januára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Delegované nariadenie Komisie (EÚ) 2020/592 z 30. apríla 2020 o dočasných výnimočných opatreniach, ktoré sa odchyľujú od určitých ustanovení nariadenia Európskeho parlamentu a Rady (EÚ) č. 1308/2013 a ktoré sú zamerané na riešenie narušenia trhu v sektore ovocia a zeleniny a sektore vinohradníctva a vinárstva v dôsledku pandémie COVID-19 a opatrení s ňou spojených (Ú. v. EÚ L 140, 4.5.2020, s. 6).
         
            (3)  Delegované nariadenie Komisie (EÚ) 2020/1275 zo 6. júla 2020, ktorým sa mení delegované nariadenie (EÚ) 2020/592 o dočasných výnimočných opatreniach, ktoré sa odchyľujú od určitých ustanovení nariadenia Európskeho parlamentu a Rady (EÚ) č. 1308/2013 a ktoré sú zamerané na riešenie narušenia trhu v sektore ovocia a zeleniny a sektore vinohradníctva a vinárstva v dôsledku pandémie COVID-19 a opatrení s ňou spojených (Ú. v. EÚ L 300, 14.9.2020, s. 26).